சான் கூடினஃபு

சான் பானிசிட்டர் கூடினஃபு (John Bannister Goodenough, பிறப்பு: 25 சூலை 1922) ஓர் அமெரிக்கப் பேராசிரியர். இவர் திண்மநிலை இயற்பியலாளரும், நோபல் விருதாளரும் ஆவார். இவர் டெக்சசு ஆசுட்டினில் உள்ள தெக்சாசு பல்கலைக்கழகத்தில் இயந்திரப் பொறியியல் துறையிலும் பொருளறிவியல் துறையிலும் பேராசிரியராக உள்ளார். இவர் இலித்தியம் மின்மவணு மின்கலங்கள் பற்றிய ஆய்விற்கும் கூடினஃபு-கானமோரி விதிகளுக்கும் புகழ் பெற்றவர். இவர் இசுட்டான்லி விக்கிங்காம், அக்கிரா யோசினோ ஆகிய இருவரோடு சேர்ந்து, இலித்தியம்-மின்மவணு மின்கல வளர்ச்சிகளுக்காக செய்த ஆய்வுகளுக்காக 2019 ஆம் ஆண்டுக்கான வேதியியல் நோபல் பரிசை தனது 97-வது அகவையில் வென்றார். இவரே வரலாற்றில் மிகவும் வயதான காலத்தில் நோபல் பரிசு பெற்றவர் ஆவார்.

2014 இல் இவர் இலித்தியம்-மின்மவணு மின்கல வளர்ச்சிகளுக்காக செய்த ஆய்வுகளுக்காக திரேப்பர் பரிசு பெற்றார்.

இளமை வாழ்க்கையும் கல்வியும்
கூடினஃபு இடாய்ச்சுலாந்தில் இயேனா (Jena) என்னும் ஊரில் தந்தையார் எர்வின் இராம்சிடல் கூடினஃபு ((1893-1965) அவர்களுக்கும் தாய் எலென் மெரியம் கூடினஃபு அவர்களுக்கும் பிறந்தார். இவர் பிறக்கும் காலத்தில் இவரின் தந்தையார் ஆர்வேடு பல்கலைக்கழகத்தில் கடவுட்தன்மையியல் கல்லூரியில் முனைவர்ப்பட்டத்துக்குப் படித்துக்கொண்டிருந்தார். இவரின் தந்தையார் பின்னர் யேல் பல்கலைக்கழகத்தில் சமய வரலாற்றுத் துறாய்யில் பேராசிரியராக இருந்தார். இவரின் அண்ணன் மறைந்த வார்டு கூடினஃபு பென்சில்வேனியா பல்கலைக்கழகத்தில் மாந்தவியலாய்வாளராக இருந்தார்.  இவரும் இவரின் அண்ணனும் மாசாச்சுசெட்சில் உள்ள குரோட்டன் என்னும் இடத்தில் உள்ள தங்கிப்படிக்கும் தனியார் பள்ளியான குரோட்டன் பள்ளியில் படித்தனர். சான் கூடினஃபு 1944 இல் யேல் பல்கலைக்கழகத்தில் கணிதத்தில் இளங்கலை பட்டத்தைப் பெற்றார் அதன் பின்னர் இரண்டாவது உலகப்போரின் பொழுது அமெரிக்கப் படைத்துறையில் விண்கல் ஆய்வாளராக இருந்தார். அதன் பின் சிகாகோ பல்கலைக்கழகத்தில் கிளரன்சு சீனர் ஆய்வு நெறியாள்கையில் 1952 ஆண்டு இயற்பியல் துறையில் முனைவர்ப்பட்டம் பெற்றார்

மேற்கோள்கள்

வெளியிணைப்புகள்
Faculty Directory at University of Texas at Austin
Array of Contemporary American Physicists
History of the lithium-ion battery, Physics Today, Sept. 2016
 by The Electrochemical Society, 2016

1922 பிறப்புகள்
வாழும் நபர்கள்
அமெரிக்கப் பொருளறிவியலாளர்கள்
மாசாச்சுசெட்டு தொழில்நுட்பக் கழகப் பேராசிரியர்கள்
அமெரிக்கக் கண்டுபிடிப்பாளர்கள்
நோபல் வேதியியற் பரிசு பெற்றவர்கள்
நோபல் பரிசு பெற்ற அமெரிக்கர்கள்
சிக்காகோ பல்கலைக்கழக முன்னாள் மாணவர்கள்
யேல் பல்கலைக்கழக முன்னாள் மாணவர்கள்